Navnet Vidrek har usikker opprinnelse. Tidligere ble det antatt at det kunne komme av ”stedet der ved rak i land” (Oluf Rygh: ”Norske Gaardnavne”). Dagens navneforskere (Finn Myrvang 1991) mener i stedet at det kan være en kombinasjon av norrøn ”Vidr” (= stor, vid) og samisk ”reakča” (= sjøleire). Det er i så fall en beskrivende landskapsform, da det som kjennetegner stedet, landskapsmessig, er ei stor sjøleire som på fjære sjø ligger bar. En tredje tolkning er at det dialektale samiske stedsnavnet Vierák er sammentrukket fra "smn. Fierahat/smj. Vieradahka" (= skråning, rassted) med henvisning til skråningen mot Brattåsen eller Hammaren.